Parade – fremad – march! Ordren er givet på Gammeltorv i Aalborg, og cirka 150 nuværende og tidligere soldater begynder taktfast at gå igennem midten af byen. Det er den 5. september, og det er dagen, hvor Dannebrog vajer over hele landet til ære for Danmarks nuværende udsendte, de danske veteraner og de soldater, der har mistet livet under udsendelse for Danmark. -	Jeg synes, det er en vigtig dag i og med, at man ikke skal glemme dem, der ikke kom hjem, og så er det godt, at vi sætter fokus på soldatervirket, siger Vinther, der er overkonstabel af 1. grad, gruppefører og tidligere udsendt til Kabul i Afghanistan i 2018. Det er 12. år, flagene bliver hejst for landets veteraner den 5. september. - Det handler om fællesskab I Aalborg bliver dagen markeret på Gammeltorv, hvor oberst Jess Møller Nielsen og borgmester Thomas Kastrup-Larsen (S) holder tale. For obersten er flagdagen vigtig af mange årsager: -	På en dag som i dag holder vi sammen, og vi mindes dem, vi har mistet. Vi mindes også det fællesskab, vi havde derude, og det fællesskab, vi har herhjemme, fortæller han. Herunder kan du se indslaget om dagens parade i Aalborg: Til søndagens march gennem byen deltager veteraner i alle aldre, og det betyder meget for oberst Jess Møller Nielsen, at mange støtter op om dagen, også selvom det er lang tid siden, at de selv har været udsendt: -	Når først man træder ind og bliver en del af os som helt ung, så træder man ikke for alvor ud igen. Så er man altid en del af os. Beviset er jo, at vores kammerater møder op, selvom de har været hjemsendt og måske også pensioneret i mange år.

Referat:
Den 5. september er Danmarks officielle flagdag, hvor landets udsendte og veteraner hyldes. I Aalborg blev dagen markeret med en march gennem midten af byen.